Operation Southern Spear

**Operation Southern Spear** er en amerikansk militæroperasjon som ble igangsatt i september 2025 med mål om å «avdekke, forstyrre og svekke transnasjonale kriminelle og ulovlige maritime nettverk», ifølge regjeringen til USAs president Donald Trump. Enkelte analytikere har beskrevet operasjonen som en hybrid mellom krigen mot terror og krigen mot narkotika, og noen har hevdet at fjerning av Nicolás Maduro fra makten i Venezuela inngikk blant målene.

Som følge av Trump-regjeringens bekymringer knyttet til narkotikasmugling og økte spenninger mellom USA og Venezuela under landets langvarige politiske, økonomiske og humanitære krise, begynte USA i midten av august 2025 å utplassere militære styrker i Karibiahavet. I september innledet USA luftangrep mot fartøyer som administrasjonen hevdet var kontrollert av kartellet . Senere samme år ble operasjonen utvidet, blant annet med boarding og beslag av sanksjonerte oljetankere, samt militære angrep på mål i Venezuela. I januar 2026 ble Maduro pågrepet og fløyet ut av landet.

Operasjonen ble formelt navngitt 13.&nbsp;november 2025 av USAs forsvarsminister Pete Hegseth som en videreføring av en operasjon med samme navn kunngjort av United States Navy i januar 2025. Kampanjen benytter blant annet robotikk og autonome systemer for overvåking og bekjempelse av påståtte narkotikasmuglingsnettverk på den vestlige halvkule.

## Opprinnelse og historie
United States Navy kunngjorde i januar 2025 en operasjon med samme navn under den amerikanske marinens fjerde flåte, med fokus på å integrere «robotiske og autonome systemer med tradisjonelle marinekapasiteter». Ifølge *Miami Herald* beskrev en representant for USAs fjerde flåte Southern Spear som et viktig steg i marinens hybridflåtesatsing, med bruk av robotiske og autonome systemer for å avdekke og overvåke ulovlig smugling. Operasjonen skulle blant annet benytte ubemannede overflatefartøyer for overvåking i Karibia og Stillehavet.

I oktober 2025 etablerte United States Southern Command (USSOUTHCOM) en felles styrke rundt hovedkvarteret til II Marine Expeditionary Force, med oppdrag å bekjempe narkotikakarteller i regionen. 

Operasjonen ble formelt navngitt 13.&nbsp;november 2025 av USAs forsvarsminister Pete Hegseth etter ordre fra president Donald Trump. Hovedkvarteret for styrken er ved Naval Station Mayport i Florida.

*[[The New York Times]]* har omtalt USAs forsvarssjef, Dan Caine, som en sentral arkitekt bak operasjonen.

## Terrorist- og andre betegnelser
Kort tid etter at Pete Hegseth offentliggjorde Operation Southern Spear, kunngjorde Marco Rubio, USAs utenriksminister, at USA ville utpeke Cártel de los Soles som en utenlandsk terrororganisasjon. Kartellet hevdes av amerikanske myndigheter å være ledet av Venezuelas president Nicolás Maduro. Rubio uttalte at kartellene sto bak terrorrelatert vold og narkotikasmugling til USA og Europa, noe Maduro avviste. Ifølge *Miami Herald* ville betegnelsen i praksis også ramme sentrale regjeringsmedlemmer i Venezuela.

16. desember 2025 ble den colombianske kriminelle gruppen Clan del Golfo utpekt som utenlandsk terrororganisasjon av USA.

15. desember 2025 signerte Donald Trump en presidentordre som klassifiserte fentanyl som et masseødeleggelsesvåpen. To dager senere uttalte Trump at også «Maduro-regimet» ville bli utpekt som en utenlandsk terrororganisasjon.

## Kampanje

USA begynte å deployere styrker til Karibia i midten av august. Innen slutten av november 2025 hadde USA etablert sin største militære tilstedeværelse i regionen siden Cubakrisen i oktober 1962, og gjennomførte angrep mot og senking av fartøy som angivelig ble brukt av narkotikasmuglere i Karibia og det østlige Stillehavet. En amerikansk tjenestemann uttalte at den formelle kunngjøringen 13. november i praksis var en navngivning av operasjoner som allerede pågikk.

Kort tid etter ble flere kokainsmuglingsfartøy beslaglagt i felles operasjoner mellom Den dominikanske republikk og USA.

Den 20. november fløy flere amerikanske B-52 bombefly nær Venezuelas kyst i det SOUTHCOM beskrev som en demonstrasjon av angrepskapasitet.

Den 22. november opplyste kilder til Reuters at USA forberedte en ny fase av operasjoner mot Venezuela. Ifølge *[[The New York Times]]* hadde Trump godkjent fordekt CIA aktivitet og ytterligere forhandlinger med Nicolás Maduro, men ikke bruk av bakkestyrker.

USA begynte 11. desember å stanse og beslaglegge tankskip som fraktet venezuelansk olje, og 17. desember beordret Trump en blokade av sanksjonerte oljetankere til og fra Venezuela.

Det første angrepet mot et landmål i Venezuela ble kunngjort av Trump 26. desember 2025. Angrepet besto av et CIA-ledet droneangrep mot et maritimt anlegg som ifølge USA ble brukt til å laste narkotikafartøyer, uten tap av menneskeliv, og fant trolig sted 24. desember.

3. januar 2026 ble eksplosjoner og lavtflygende luftfartøy rapportert i Caracas og andre steder, og Nicolás Maduro ble tatt til fange av USA under Operation Absolute Resolve.

## Deltakelse og logistisk støtte

### Alliert med USA
I tillegg til Trinidad og Tobago beskrev CNN 19. november Den dominikanske republikk, El Salvador, Guyana, Panama og Puerto Rico som støttespillere for USAs militære innsats, mens Argentina, Ecuador og Paraguay hadde vist politisk støtte. Storbritannia opplyste at landet ga logistisk støtte til amerikanske styrker ved bordingen av et sanksjonert fartøy.

#### Den dominikanske republikk
Den dominikanske republikk har samarbeidet med amerikanske narkotikabekjempende myndigheter, noe som har ført til beslag av store mengder kokain.

Den 26. november ga president Luis Abinader USA midlertidig tillatelse til å bruke San Isidro Air Base og Las Americas International Airport i antinarkotikaoperasjoner.

#### El Salvador
Ifølge *[[The New York Times]]* begynte USA i midten av oktober å operere militære fly fra El Salvador, blant annet et AC-130J Ghostrider fly og et Boeing P-8 Poseidon overvåkingsfly. Avisen beskrev dette som første gang et land i regionen har huset amerikanske fly som kan brukes i militære angrep.

#### Trinidad og Tobago
Et amerikansk krigsskip ankom Trinidad og Tobago 26. oktober 2025 for felles øvelser med US Marines.

I desember godkjente landet bruk av sine flyplasser til amerikanske militærfly for logistiske formål, og USA installerte et radarsystem for luftovervåking.

#### Storbritannia

Det britiske flyvåpenet bidro med overvåking og rekognosering under USAs beslag av det russisktilknyttede tankskipet *Bella 1* i januar 2026.

### Alliert med Venezuela
Ifølge *The Washington Post* ba Nicolás Maduro Russland om militær støtte, og tok også kontakt med Kina og Iran.

### Andre
I desember 2025 ba Maduro Colombia om støtte mot en mulig amerikansk intervensjon. Colombias president Gustavo Petro avviste forespørselen og tok til orde for en forhandlingsløsning.

## Analyse
Flere analytikere har beskrevet operasjonen som en sammensmelting av krigen mot terror og krigen mot narkotika.

Ifølge Pino Arlacchi, tidligere leder for FNs kontor for narkotika og kriminalitet, er framstillingen av Venezuela som en «narkostat» en geopolitisk motivert svertekampanje fra amerikanske myndigheter. Han viser blant annet til World Drug Report 2025 og til egne erfaringer, og hevder at Venezuelas samarbeid i kampen mot narkotikasmugling har vært blant de beste i Sør-Amerika. Arlacchi mener videre at USA har sterke interesser knyttet til Venezuelas oljereserver, som er blant de største i verden.

En analyse publisert av Council on Foreign Relations i desember 2025 slo fast at enkelte eksperter mener at operasjonens omfang og intensitet tyder på at Trump-administrasjonens mål gikk utover narkotikabekjempelse, og inkluderte en bredere plan om å fjerne Maduro fra makten.

## Reaksjoner
Tidsskriftet *Foreign Policy* rapporterte at en meningsmåling gjennomført i oktober 2025 blant latinamerikanere bosatt i Nord- og Sør-Amerika viste relativt sterk støtte i regionen til en amerikansk militær intervensjon for å avsette Maduro-regimet. Støtten var høyere i Latin-Amerika enn blant respondenter i USA.

## Referanser


## Eksterne lenker
*